
Første kapittel

Herren var tydeligvis ikke ventet på Burford Hall. Men stillheten, mangelen på aktivitet og de lukkede skoddene tok ikke på noe vis motet fra ham der han hoppet uanfektet ned fra vognen og ble stående på grusgangen mens kammertjeneren hans gikk opp trappen og ringte på. Med ryggen til huset lot gjesten blikket gli over de kjente omgivelsene og registrerte få forandringer siden sist. En vakker og moderne hage med hellelagte ganger og skyggefulle stier. En rosehage der velduftende knopper var i ferd med å sprette i det varme solskinnet. Bølgende plener med grupper av trær som var plantet for minst hundre år siden, som blikkfang og for å gi perspektiv. Alt oste av velstand. Stallen til venstre hadde nylig fått nytt tak, og han kunne se dyrene som beitet velfødde og fornøyde på en eng bak gårdshusene.

Han behøvde ikke å se på huset for å vurdere den elegante fasaden med sine velkjente detaljer. Hver søyle, hver søylegang og utsmykket frise, fra terrassene med rekkverk til de dominerende dørgavlene, alt bygget i stein fra stedet eller med mer moderne fasadestein. Det var et nydelig hus og hjem, elegant og innbydende, mildnet av lykkelig minner fra barndommen.

To år tidligere hadde han valgt å vende det ryggen, forlate tryggheten skapt av rikdom og privilegier og sosial aksept. For to år siden hadde han ønsket et annet slags liv. Ingenting hadde gitt ham grunn til å angre på valget. Men nå, på grunn av et ondskapsfullt skjebnens lune, var livet hans snudd på hodet.

Han antok at alt dette var hans nå: Huset, eiendommen, tittelen og alt som det førte med seg av trygghet og ansvar. Brorens altfor brå død hadde over natten gjort ham til markien av Burford.

Tanken gledet ham ikke. Jeg vil ikke ha det. Jeg ville aldri ha ønsket det. Den veloverveide fornektelsen av fødselsretten hans ljomet i hodet da han gikk opp trappen til barndomshjemmet, tilsynelatende uberørt.

*

Døren fløy opp. Lakeien, en ung mann i svart uniform, kastet et blikk på den stilige vognen og de flotte hestene utenfor og bukket for herren uten å dra kjensel på ham, men godtok hans rett til å komme uanmeldt til Burford Hall.

– La meg få ta kappen din, sir, og så skal jeg si fra til lord Nicholas.

Gjesten studerte den unge lakeien. Et nytt medlem av staben siden hans siste besøk. Han smilte høflig. – Selvsagt. Han rakte ham hatten og kappen.

– Hvilket navn skal jeg oppgi, sir?

Før han rakk å svare, hørtes langsomme skritt mot marmorflisene i hallen, og en eldre mann kom ut fra tjenerfløyen. Han nølte, blunket som om han ikke helt trodde sine egne øyne, og så skyndte han seg mot dem.

– My lord, my lord. Gudskjelov at du er kommet. Vi ventet deg ikke. Den gamle mannen fikk tårer i øynene. – Vi visste ikke om du hadde fått brevene. Trodde kanskje at du ikke visste noe om tragedien her.

– Jeg fikk dem. For omtrent to måneder siden. Herren trakk av seg hanskene. – Men det har oppstått problemer underveis, hovedsakelig på grunn av været, så reisen tok lengre tid enn ventet.

– Vi er så glad for å se deg igjen, my lord. Så lettet. Om du tillater at jeg sier det, du har ikke forandret deg i det hele tatt.

– Det er bare to år, Marcle. Det er ikke så lenge. Smilet var forståelsesfullt, men oppmuntret ikke til videre kommentarer.

– Lenge nok, my lord. Du har vært savnet her.

– Men hva med deg, Marcle? Herren begynte å gå mot biblioteket. – Hvordan har du det? Jeg ser at det fremdeles er du som holder i tømmene her, til tross for at du har truet med å pensjonere deg og flytte til din søster.

– Ikke så verst, sir. Jeg har ikke lyst til å forlate godset. Og slett ikke nå. Men for en trist anledning. Jeg har ikke ord. En ulykke som ingen kunne ha forutsett…

– Jeg vet det. Gjesten rørte trøstende ved den gamle mannens arm, samtidig som han håpet å demme opp for strømmen av vonde detaljer og overveldende sympati. – Mr Hoskins fortalte meg det. Og min bror. Jeg fikk begge brevene

– For en fryktelig hjemkomst, my lord.

Forsøket lyktes åpenbart ikke. Han orket virkelig ikke mer av dette.

– Jeg skal ta meg av det, Marcle. Tonen var litt brysk nå, men ikke uvennlig. – Jeg antar at lord Nicholas er her?

– Ja, my lord. Han har oppholdt seg en del i London, har hatt samtaler med advokatene, siden han er en av formynderne, som du vet, men han vendte tilbake i forrige uke. Han befinner seg i våpenrommet nå, tror jeg. Jeg skal gi ham beskjed om at du er kommet. Han vinket med en giktisk hånd på den unge lakeien. – Silas…

– Nei. Det er ingen grunn til at du skal bry deg med dette, Marcle. Jeg går dit selv.

– Selvsagt, my lord. Jeg har bare lyst til å si… Men han bukket for en tom hall. Herren var allerede forsvunnet.


Andre kapittel

Døren til våpenrommet på Burford Hall, som lå dypt inne i vestfløyen, åpnet seg inn mot en velkjent og arbeidsom scene. En ung mann i skjorteermene, med kordbukser og høye støvler stod med ryggen mot gjesten. Med en svart spaniel ved føttene støttet lord Nicholas Faringdon seg til en benk der det lå alt som trengtes for å olje og rense den imponerende samlingen av skytevåpen. Med bøyd hode konsentrerte han seg om avtrekkeren på en spesielt fin, men upålitelig hagle. Han plystret.

– Det er altså slikt du bruker tiden på. Jeg burde ha skjønt det. Planlegge en dag med skyting når du egentlig skulle overvåke arbeidet på jordene.

Den unge mannen løftet hodet med et rykk og snudde seg. Han holdt opp med plystringen. Det ble helt stille et øyeblikk. Så la han fra seg våpenet og rettet seg med et smil.

– Hal! Det ante jeg ikke. Han kom bort til herren med hånden utstrakt til en formell hilsen, men så kom han på andre tanker og gav broren en god klem. – Hvor lenge er det siden nå? Når kom du? Har du vært lenge hjemme i England? Hvor lenge har du tenkt å bli?

Henry, eller Hal, som de kalte ham, de som stod ham nærmest, gjengjeldte klemmen før brødrene, lord Henry og lord Nicholas Faringdon, holdt hverandre på en armlengdes avstand og studerte hverandre. Søskenlikheten var stor. Begge var en ekte Faringdon. Mørkt, blankt hår. Rett nese. Magre kinn, bestemt hake og markerte bryn. De var et pent par. Men mens Hals øyne var mer grå enn blå, strenge og ofte med et kynisk uttrykk, så Nicholas, som var tre år yngre, verden gjennom optimistiske, intenst blå øyne.

– Du ser godt ut, til tross for reisen. Nicholas slo broren kameratslig på skulderen. – Har du tjent en formue nå? Er det derfor du er her, for å skryte av det du har oppnådd?

– Ikke helt. Hal ristet på hodet, vant med ertingen.

– Ha! Jeg skal vedde på at du er blitt for fin på det til å ville ha noe med godset å gjøre. Faringdon & Bridges, hva? Bør jeg spørre hvem som er sjef for selskapet? Har du fått kontroll over New York nå?

– Nei, og nei, du bør ikke spørre. Nat Bridges og jeg eier hver vår halvpart av selskapet. Du har visst ikke forandret deg, Nick. Henry så på broren, registrerte det stressede uttrykket, før han merket at noe dyttet ham i foten. – Og hvem er dette? Han bøyde seg og klødde ørene til spanielen som hadde satt seg imøtekommende ved føttene hans.

– Bess. Hun er ung, men hun er lovende. Når hun slutter med å jage og spre fuglene i stedet for å samle dem.

Begge mennene lo.

– Hal, jeg vet ikke hva jeg skal si om alt dette. Nicholas var blitt alvorlig med ett.

Hal ristet på hodet og snudde seg bort og lot hånden gli over våpnene som stod i stativet. Alt var så kjent og kjært her. Men nå var alt forandret, og han kunne ikke gjøre noe med det. – Noen problemer med godset? spurte han med ryggen til broren.

– Nei. Nicholas var glad for å kunne være saklig igjen. Følelsene var fremdeles så sterke her at de tålte ikke å bli luftet. – Alt er i orden. Det er ingen problemer med arven, og Hoskins var ferdig med alt sist jeg var i London. Thomas var jo alltid så ryddig, selvsagt. Han etterlot seg alt i sin skjønneste orden.

Hal virvlet rundt, stemmen og uttrykket var anstrengt av sorg. – Hvordan i huleste skjedde det, Nick? En rideulykke? Jeg har aldri sett en bedre rytter enn Thomas. Han var ikke ute på jakt, engang, ifølge brevene.

– Nei. Nick rynket pannen. – Han dro ut på markene for å møte den nye forpakteren. Han kom ikke frem. Hesten kom tilbake uten rytter. Thomas ble funnet senere den morgenen i utkanten av skogen på østsiden, uten synlige skader, men med brukket nakke. Hesten var også uskadd. Den måtte ha steilet, en fasan som fløy opp, kanskje, og kastet ham av. Han måtte ha vært åndsfraværende… Vel, resten vet du.

– Ja. For en tragedie.

– Jeg fatter fremdeles ikke at han ikke kommer inn den døren og spør om jeg har lyst til å… Nicks ord stanset i halsen da minnene ble altfor tydelige.

Hal så det og forstod. Han grep broren i skuldrene og ristet ham litt. – Jeg vet det. Bli med meg inn i biblioteket og fortell meg alt. Og det ville ikke skadet med en brandy.

– Ja, naturligvis. Og jeg vil gjerne vite hva du har bedrevet. Nicholas hadde gjenvunnet fatningen. Han trakk på seg jakken og fulgte etter broren. Da han snudde seg for å låse døren, kom han på noe.

– Forresten, har du snakket med lady Faringdon ennå?

Hal stanset og snudde seg spørrende.

– Hvem?

– Lady Faringdon. Markisen.

– Mener du at Thomas giftet seg? spurte Hal forbløffet. – Det ante jeg ikke.

– Jo da. Og han har en sønn. Tom. En skjønn unge. Litt over året.

– Du verden! Hal støttet skuldrene til veggen og pustet lettet ut. – Barnet er altså arvingen. Det er han som blir markien av Burford.

– Selvsagt. Hva ellers? Nicholas så nysgjerrig på broren, og så lysnet han. – Du visste det ikke! Du fikk ikke brevene etter bryllupet til Thomas. Du trodde at alt var ditt nå, tittelen og godset, ikke sant?

– Jo. Hal lukket øynene, så stor var lettelsen over å bli satt fri fra noe som hadde føltes som en livstidsdom. – Jo, det gjorde jeg.

– Og er inderlig lettet over at det ikke er det. Nicholas tok Hal medfølende i armen og styrte ham i retning biblioteket og brandyen.

– Mer enn bare inderlig. Det er noe som jeg aldri ville ha ønsket meg. Jeg skal gladelig ta på meg oppgaven som formynder for barnet, men markien av Burford? Ellers takk. I Amerika kaller de meg mr Faringdon. Og jeg liker det.

– Fremdeles republikaner, skjønner jeg, bemerket Nick tørt. – Men du er trygg for arven. Vi skrev for å fortelle deg om bryllupet, selvsagt, ikke så lenge etter at du var reist. Brevene må ha kommet bort.

– Sikkert. Jeg ante det ikke. Hal visste ikke helt om han våget å tro på et slikt lykketreff. – Hvorfor fortalte ikke Thomas meg det før jeg dro? Jeg trodde at vi stod hverandre nært nok. Hvis han giftet seg så fort etter at jeg dro, måtte han allerede ha møtt damen!

Nick smilte bredt. – Jeg tror ikke det, så vidt jeg husker. Det måtte ha vært kjærlighet ved første blikk. Eller i det minste en sterk tiltrekning. Ikke slik at du ville ha lagt spesielt merke til det. Broren vår var ikke akkurat den som viste følelser åpenlyst, som du vet, men Thomas ville ha en kort forlovelse, og slik ble det.

– Det må ha vært en skjellsettende opplevelse for ham, å ha falt så fullstendig. Hal rynket pannen. Bildet stemte dårlig med hans oppfatning av Thomas, for brorens interesse for sport og jakt hadde overgått alt annet.

– Jeg vet at det ikke høres ut som den Thomas som vi kjente. Nick trakk på skuldrene, leste brorens tanker. – Men kom an. Vi utsetter brandyen, så skal jeg presentere deg for enken. Hun har tatt hans bortgang meget tungt, men hun er robust og kommer til å greie seg. Jeg regner med at hun oppholder seg i den blå salongen sammen med sin mor og barnet nå.

Hal var lett til sinns da de gikk gjennom huset. Han slapp å arve godset og tittelen. Gudskjelov! Han kunne dra tilbake til Amerika med god samvittighet og overlate driften til Nicholas, som ikke hadde noe imot et liv på landet. Han hadde på nytt fått styring på livet, og han var innstilt på å være positiv og evig takknemlig overfor sin svigerinne, som hadde produsert en arving.

– Hvordan er hun? spurte han Nick mens de gikk opp trappen. – Er hun søt? Medgjørlig?

– Ikke akkurat. Hun er en skjønnhet. En funklende diamant! Thomas hadde mye bedre smak enn jeg hadde ventet. Men du får snart se selv.

*

Nicholas åpnet døren til den blå salongen. Hal registrerte at rommet var blitt oppusset siden sist, og det kjedelige interiøret i grønt og oker etter moren var erstattet med tapet i blått og sølv og asurblå gardiner.

En ung kvinne satt foran peisen med det svarte skjørtet spredt rundt seg. Et barn på krypestadiet holdt nettopp på å ta en rød ball fra moren. En grå kattunge lå ved siden av dem. Kvinnen lo mot sønnen med et ansikt som lyste av stolthet og glede, hun bøyde seg frem og løftet ham og holdt ham mot brystet mens hun kysset de mørke krøllene hans. Barnet lo og rev henne i lokkene.

Det var en scene som kunne få det hardeste hjerte til å mykne.

Snart så kvinnen mot døren.

– Eleanor! Jeg tenkte at vi ville finne deg her, begynte Nicholas. – Får jeg presentere…

Spenningen i rommet ble med ett til å ta og føle på. Den ble spent som en streng, skarp som et sverd, på et øyeblikk. Kattungen freste mot den nysgjerrige spanielen. Markisen av Burford, som alltid var blek, ble hvit i ansiktet, brynene skjøt i været, øynene ble store av sjokk da de så på herren i døren. Det henrykte smilet som var myntet på sønnen, forsvant. Lord Henry Faringdon stivnet der han stod. Pusten ble sittende fast i lungene.

Nicholas så fra Eleanor til Hal og tilbake igjen. Hva i huleste var det som skjedde her? Han ante ikke.

I et endeløst øyeblikk ble Nicholas stående usikker mellom de to. Han så på Eleanor, som fremdeles satt på ryen foran peisen, for å få en forklaring. Nå var hun blitt rød i ansiktet, men han greide ikke å tolke uttrykket i de vakre trekkene. Forlegenhet? Kanskje. Et snev av sinne? Men det virket usannsynlig. Det virket ikke som sorg, tenkte Nicholas. Dette ble han ikke klokere av.

I mellomtiden hadde ikke Hal noe uttrykk i det hele tatt, så han. Ansiktet var lukket, uleselig, øynene avvisende, et uttrykk som Nicholas husket fra oppveksten. Broren var en mester i å skjule sine tanker og følelser hvis han gikk inn for det. Leppene var blitt til en tynn strek. Hvis han hadde vært i ferd med å si noe da han kom inn, hadde han tydeligvis ombestemt seg. Han stod der fortsatt, limt til gulvet, med den åpne døren bak seg.

Nicholas gav opp og gjorde seg ferdig med den formelle presentasjonen.

– Eleanor. Du skjønner sikkert at dette er min bror Henry. Han fikk endelig den triste beskjeden, og er kommet for å… Vel, han er her, noe jeg er svært lettet over. Det uttrykksløse blikket fra markisen oppmuntret ham ikke til å fortsette. Hals gåtefulle taushet var ikke noe bedre. – Hal… dette er Eleanor, Thomas’ kone.

Stillheten vedvarte. Spenningen økte.

Så meldte den gode oppdragelsen seg igjen, som om et usynlig gardin var blitt løftet. Damen satte barnet fra seg på teppet og reiste seg smidig. Hal gikk frem og bukket mens hun neide og rakte ham hånden. Han tok den og løftet den til leppene. Utelukkende formell høflighet, som anledningen krevde. Så hvorfor følte Nicholas fremdeles at rommet kunne eksplodere når som helst og sprenge dem i småbiter?

– My lady. Det gleder meg å møte deg, men jeg beklager omstendighetene. La meg få kondolere. Din sorg må være meget dyp, som min.

– Takk, my lord. Jeg savner din bror dypt. Men jeg har fått all mulig støtte og godhet fra din familie.

Alt var korrekt, kjølig og formelt.

Men alt var galt.

På gulvet var barnet blitt lei av den røde ballen og mangelen på oppmerksomhet og begynte å sutre. Kvinnen bøyde seg øyeblikkelig og løftet ham.

– Dette er sønnen til Thomas. Markisen vendte barnet mot gjestene.

Motvillig gikk Henry nærmere barnet. Faringdon-trekkene var ikke til å ta feil av. Gutten hadde mørke, tykke krøller. Når han vokste til, ville han få den fine, rette nesen og de skarpe kinnbeina etter faren. Men øynene stemte ikke. Det var hennes øyne, morens. Klare som det fineste glass, lysende som ametyster. Gutten smilte og solte seg i oppmerksomheten og strakte en hånd mot gjesten. Han hadde et smilehull, registrerte Hal mens han lot barnet gripe fingrene sine.

– Hva heter han? Henry hadde stemmen under kontroll.

– Thomas. Det hadde ikke Eleanor. Stemmen brast. – Han er oppkalt etter faren.

Henry strøk barnet over hodet, og det stakk vondt i brystet av sorg over broren.

Eleanor trakk seg umerkelig bort. – Tilgi meg, jeg er litt sliten, og gutten er trett og sulten nå. Hvis dere vil ha meg unnskyldt, går jeg inn på barneværelset med ham.

Hun snudde seg fort, unngikk å møte lord Henrys blikk og begynte å gå i retning døren.

– My lady. Henrys stemme fikk henne til å stanse, men hun snudde seg ikke, som om den åpne døren var hennes redning. – Jeg vil gjerne ha et møte med deg. Forretninger, altså… som en av bobestyrerne.

– Selvsagt.

– Om en time, kanskje, hvis det passer, i biblioteket?

– Selvsagt, gjentok hun. – Om en time.

Markisen forlot rommet med barnet.

Lord Henrys blikk fulgte henne til den slanke skikkelsen hadde forsvunnet opp trappen.

*

Det var en av de lengste timene i markisen av Burfords liv. Hun ventet, kald om hjertet og med klamme hender. Hun hadde grudd seg til dette møtet, fullt klar over at det kunne komme til å skje en gang i fremtiden. Men hun hadde håpet, bedt, til og med, om at det aldri ville finne sted. Eller at det ville bli så lenge til at de vonde minnene hadde bleknet. Og hun hadde nektet å tenke på konsekvensene. Men da hun så opp og fikk øye på ham i døren, høy og mørk og kjekk, var det som om tiden forsvant. Hjertet hoppet i brystet og pulsen slo raskt før hun tok seg kraftig sammen og tenkte på det som hadde skjedd.

Nå tenkte hun på det igjen, og sinnet flammet opp, raste gjennom årene så hun skalv. Han skulle så visst ikke bli ønsket velkommen her av henne.

Men hva skulle hun si til ham? Eller han til henne? Hun skjønte med ett at han var like rystet som henne, enda mer, siden han tydeligvis ikke var klar over at hun hadde giftet seg. Hun hadde i det minste vært klar over at muligheten for å treffes hadde vært til stede. Men han var tydeligvis lamslått.

Hun lo bittert ved tanken på sin egen situasjon. For en tosk du er. Du var overhodet ikke forberedt. Du mistet pusten da du fikk øye på ham!

Men nå hadde hun sine egne hemmeligheter å holde på, uansett hva hun selv ville ha foretrukket. Hun trakk pusten dypt. Det var ikke plass til skyldfølelse her. Hun skulle holde på hemmelighetene til sin dødsdag. Den eneste som hadde delt dem med henne, som hadde skjønt betydningen av dem, var død, og hun skulle holde løftene hun hadde gitt.

Eleanor forsøkte å få fornuften til å styre hjertet.

*

Da han kom til henne, var hun klar, hun stod foran det store vinduet, behersket, selvsikker, med en glatt og verdensvant fasade. Hun skulle føre denne samtalen på sine egne premisser som markisen av Burford.

Han lukket døren stille, gikk noen skritt frem og ble stående stille. De kunne ha vært fremmede, fjerne bekjente, kanskje, bortsett fra at da ville han i det minste ha forsøkt å være høflig. Nå betraktet han henne likegyldig og kjølig med de grå øynene.

Og studerte henne inngående fra topp til tå med en arroganse som gjorde henne kald om hjertet.

Så rett Nicholas hadde hatt, tenkte han. Markisen var ikke søt. Han hadde glemt hvor vakker hun var. Hjerteskjærende vakker. Alt det blanke, brune håret med rødskjær, moderne frisert med hengekrøller. Et hvilket som helst ekte mannfolk ville ha drømt om å ta det ned, la det krølle seg i hendene eller mot leppene. Han husket nøyaktig hvordan det føltes. Det perfekte, ovale ansiktet med den rette nesen og den formfullendte munnen var virkelig nydelig. Rolig og skinnende som en renessansemadonna… til han så på øynene hennes. Grønn ild omkranset av mørke vipper, akkurat nå brant de av sinne og målbevissthet. Dette var ingen sutrende frøken, tenkte han. Den søte og naive debutanten som han husket, var borte for godt. Hun var høy, høyere enn han husket henne, hun rakk ham til godt over skulderen. Og den svarte kjolen, elegant og moderne, fremhevet den slanke skikkelsen og den lyse huden. Selvsikker og verdensvant hadde hun vokst inn i sin nye status siden han kjente henne som miss Eleanor Stamford. Broren hadde virkelig vist sin gode smak da han valgte seg kone.

Eleanor kjente at hun rødmet under det vurderende blikket. Det hadde en nedlatende snert, og hun stålsatte seg. Hun skulle ikke hevne seg. Hun ville ikke!

Det ble han som brøt stillheten.

– My lady Burford. Jeg tror at du fortjener mine gratulasjoner i tillegg til kondolansen. Han bukket stivt. – Nå har jeg i det minste fått svar på en av de mange uløste gåtene i denne verden. Jeg har tydeligvis vært treg i oppfattelsen når det gjelder å forstå styrken i enkelte kvinners ambisjoner. Jeg skjønner at hvis jeg hadde forstått den menneskelige natur, ville jeg ha greid å oppfatte det av meg selv.

– My lord?

– Du ser så overrasket ut, kjære Eleanor. Lord Henrys smil var en studie i forakt. – Nå skjønner jeg med ett hvorfor du valgte å la være å svare på mitt tilbud om ekteskap, til tross for at du hadde oppmuntret meg. Du hadde sett deg ut større og mer betydningsfull fisk i den lille dammen din. Og rikere. Forakten greide ikke helt å dekke over smerten, men ordene var bitende. – Jeg kunne tydeligvis ikke tilby deg noe i forhold. Jeg beklager at min brors bortgang har ødelagt alle dine planer, my lady! Som enke etter markien av Burford blir din sosiale stilling mye mindre glamorøs enn om min bror fortsatt hadde vært i live.

Eleanor fikk ikke frem et ord.

Uansett hva hun hadde ventet at han skulle si, så var det ikke dette.

– Jeg skjønner ingenting. Du må uttrykke deg klarere, my lord, fikk Eleanor endelig frem. Hun greide å skjule hvor forvirret hun var blitt.

– Jeg beundrer deg for din ro, fortsatte han på samme måte, – men du må jo selvsagt ha regnet med at vi kom til å møtes igjen en eller annen gang. I motsetning til meg, som ikke ante hva du hadde oppnådd i mitt fravær. Venter du kanskje at jeg skal være så veloppdragen at jeg ikke vil nevne vårt tidligere forhold? Oppføre meg som om ingenting har skjedd?

Eleanor prøvde å samle tankene. Hun ristet på hodet og forsøkte ikke å la seg merke med den spydige tonen.

– Tilbud om ekteskap, sier du? Du lovet meg ekteskap, faktisk. Og jeg trodde på deg. Men jeg fikk aldri noe tilbud. Det virket som du ombestemte deg. Hun holdt blikket hans, utfordret ham til å nekte. – Jeg skulle ønske du hadde vært så sensitiv at du sa fra til meg. I stedet forlot du meg, reiste fra landet. Uten et ord, uten forklaring. Jeg fikk høre fra andre at du var reist. Jeg innrømmer at jeg hadde ventet bedre behandling av deg, my lord.

– Du har dårlig hukommelse, my lady. Stemmen var uforsonlig.

– Jeg har en utmerket hukommelse, my lord! Jeg ventet å høre fra deg. Du lovet at du skulle skrive. Eleanor hørte at stemmen steg da fortiden strømmet tilbake, og hun kjempet for å beherske seg. – Og så fikk jeg vite at du hadde dratt. Til Amerika. Uten planer om å komme tilbake i den nærmeste fremtid. Du tenkte åpenbart ikke på meg i det hele tatt.

– Jeg sendte et brev til deg. Fortalte deg når jeg skulle reise. Bad deg bli med, slik vi hadde snakket om. Jeg gav deg tid og sted. Lord Henry vendte seg fra henne og stilte seg foran peisen, slik at avstanden mellom dem ble litt større. Hun var så vakker der hun stod med håret som en glorie i solen. Det ville være så lett å tro på henne. Og så katastrofalt hvis han tillot seg å gjøre det. Dessuten visste han at hun løy. Han knyttet nevene. – Ikke nekt for deg. Jeg vet at du fikk det. Lakeien som jeg betalte for å levere det, bekreftet det.

– Jeg fikk ikke noe brev.

– Det er sikkert enklere for deg å hevde det, ikke sant, kjære Eleanor? Lord Henry forsøkte å snakke rolig og ubesværet. – Jeg ville være den første til å være enig i at slikt skjer. Det hender rett som det er at brev forsvinner, noe jeg oppdaget for bare noen timer siden. Jeg hadde tross alt ingen anelse om at Thomas hadde giftet seg før Nicholas fortalte det, og Thomas hadde faktisk skrevet for å si det. Men jeg vet helt sikkert at mitt brev ble levert til deg i god tid før skipet skulle gå. Budet mitt var meget pålitelig, det hadde jeg sørget for, siden brevet var så viktig.

– Hvis et slikt brev fantes, fikk jeg det aldri. Hun fant ikke noe annet å si til sitt forsvar.

Lord Henry trakk på skuldrene, kynisk og vantro. – Hvis du insisterer på det, my lady… Si meg, kjente du min bror før jeg reiste, eller ventet du til jeg hadde reist før du la an på ham?

– Jeg… Hun trodde ikke sine egne ører. Trodde han virkelig så vondt om henne?

– Det ville ikke vært så vanskelig å lokke Thomas til å gifte seg, fortsatte han. – Du har et vakkert ansikt, det vet jeg alt om. Og min bror hadde lett for å stole på mennesker han likte.

– Jeg lokket aldri Thomas! Hvordan kunne mannen som hun en gang hadde elsket mer enn selve livet, være så målbevisst fordømmende?

– Ikke det? Men han fridde jo.

– Ja. Han gjorde det.

– Jeg går ut fra at din mor ble henrykt. Din familie er riktignok respektabel, men du ble neppe oppdratt til en posisjon som markise. Han slo ut med hånden. – Men her er du, husfrue på Burford Hall, med en bygård i Londons beste strøk og et jaktslott i Leicestershire. Litt av en fangst, my lady.

– Selvsagt. Det var mer enn jeg noen sinne drømte om. Hun rynket pannen mens hun forsøkte å finne ut hva han mente.

– Du må ha vært forbløffet over hellet ditt. En marki, rik som Salomo i all sin prakt. I stedet for en yngre sønn med ubehagelige, republikanske tendenser og med et ønske om å gjøre lykke i koloniene.

Jaså! Han mente altså at hun hadde avvist ham til fordel for rikdom og status. Hun hev rasende etter pusten og tok et skritt mot ham.

– Jeg ville ha gitt avkall på alt for å bli med deg hvis du hadde sagt det! Hun knyttet nevene. – Hjem og familie. Jeg ville ha fulgt deg hvor som helst. Hvordan i all verden kan du tvile på det?

Lord Henry hevet vantro brynene. – Legger du deg an på meg på nytt, my lady, nå da min bror er død? Er rollen som en arvings mor for tarvelig for deg? De bitre ordene var alt han hadde for å skjule hjertesorgen som fremdeles stakk i brystet. Han hadde virkelig trodd at den hadde avtatt, at han var ferdig med den delen av livet. Nå visste han at den var like skarp og drepende som før.

Hun fattet nesten ikke hva han sa. – Hvordan våger du! Hvordan våger du å antyde noe så simpelt, så forkastelig!

– Jeg våger! Jeg våger hva det skal være! Fortiden veltet innover ham som en bølge av sinne, frustrasjon og begjær, alt undertrykt i lang tid. Han kjente at han ønsket å eie henne igjen, og hvis han skulle være ærlig, å straffe henne for sviket hennes. Hun var så vakker, og hun var ikke hans! – Gjorde du en bra handel? Han greide ikke å beherske seg, enda han så det sårete uttrykket i øynene hennes. – Kunne min bror gi deg den samme nytelsen som du påstod at du fant i mine armer? Eller løy du for meg? Og bet tennene sammen når jeg kysset deg eller lot hendene kjærtegne den myke huden din? Skal vi forsøke å finne ut igjen om det var noe mellom oss, hvis det var noe?

Han grep henne om skuldrene og holdt henne da hun ville dra seg bort, men nærkontakten rystet begge to. Han så ned på hendene sine på skuldrene hennes. Ikke nå. Ikke nå når han hadde kjempet imot så lenge, ikke når han mente at hun hadde sveket ham. Han så opp og oppdaget at hun betraktet ham like usikkert, like rystet, men fortrengte det.

Han ville ha kysset henne hett og krevende hvis han ikke hadde oppdaget smykket på brystet hennes, et anheng i en tynn gullenke. Lite og delikat, ikke så veldig kostbart, men vakkert og forseggjort i gullfiligran. Steinen var en ametyst, klar og skinnende, med en farge som reflekterte Eleanors øyne når hun var strålende lykkelig.

Men ikke akkurat nå, når det rasende blikket var mørkt som indigo.

– Du bruker det altså fremdeles? Lord Henrys stemme var bedragerisk uanfektet.

– Ja.

– Det overrasker meg. Enkelte ville si at det var hyklerisk ikke å legge det nederst i skuffen, siden du så lett vendte ryggen til den som gav deg det.

– Kanskje jeg gjør det etter dette. Hun freste nesten, rystet helt inn i margen av beskyldningene. – Jeg trodde at giveren satte pris på meg, kanskje til og med var glad i meg. Så feil jeg tok! Jeg burde være takknemlig for at du viser meg hvor feil jeg har tatt. Hun la hodet på skakke og så på ham med forakt i blikket. – Jeg burde kanskje gi det tilbake til deg. Du finner kanskje en annen, naiv dame i kretsen din i New York som du kan gi det til.

Han tapte besinnelsen.

Og bøyde hodet mens han holdt blikket hennes, og så la munnen hans seg hardt og sint over hennes. Da hun protesterte, løftet han øyeblikkelig hodet med glitrende øyne. – Hadde du glemt det, kjære Nell? Jeg trodde at du likte det. Du protesterte ikke mot kyssene mine tidligere.

Han kysset henne igjen, hardt og uten tanke på hva hun ønsket, tvang leppene hennes fra hverandre. Eleanor stod uten å reagere, men så hikstet hun, og motstanden smeltet, raseriet ble like flyktig som morgentåken. I stedet for å kjempe imot grep hun tak i jakken hans og klamret seg til ham. Han klemte henne hardt mot seg. Munnen hennes ble myk, leppene åpnet seg av seg selv, slapp ham inn. Han stønnet og tok det som hun var villig til å gi, og mer til. Ilden bredte seg i årene deres med en uventet styrke, og slukte dem.

Da han endelig slapp henne, hadde ikke raseriet sluppet taket i ham, hadde ikke bleknet engang. Det svimlet for henne, og hun ville ha falt hvis hun ikke hadde holdt seg i armene hans.

– Nå, my lady? Et øyeblikk lot han henne se sinnet som brant i ham. – Hva synes du? En tittel og en formue mot nytelsen som min munn og mine hender kan gi deg? Jeg skal vedde på at min bror ikke var noen dårlig elsker. Men tilfredsstilte han deg? Så tvang den intense sorgen i øynene hennes ham til å gjøre retrett. – Han var kanskje snillere enn meg, mumlet han. – Kanskje det var et klokt valg likevel.

Eleanor så forvirret ut da hun slapp ham. Hun greide ikke å tenke, greide ikke å fatte det som nettopp var skjedd, det som hun hadde tillatt å skje. Hun rødmet og så ned. Kanskje det glitret i en tåre, han kunne ikke være sikker. Men det fikk ham til å gripe til fornuften.

– Tilgi meg. Jeg burde ikke ha tvunget meg på deg på den måten. Det var utilgivelig. Han tok et skritt fra henne, full av selvforakt. At hun skulle greie å vekke slike lengsler i ham igjen, avsløre en slik svakhet! – Det ser ut som du har et talent for å lande på beina, my lady, sa han kaldt. – Du kan ikke få meg. Men jeg advarer deg. Hold fløyelsklørne dine unna Nicholas.

Hun for sammen som om han hadde slått henne. – Dette finner jeg meg ikke i, freste Eleanor. – Jeg må bare takke skjebnen for at den sparte meg for et ekteskap med deg, my lord. Jeg ville aldri ha gjettet at du har en slik evne til å såre. Hun feide forbi ham, men da hun kom til døren, ble hun stanset av stemmen hans.

– Eleanor?

– Ja?

– Jeg skulle gjerne vite hvordan du greide å overbevise min bror om at du var jomfru på bryllupsnatten.

Hun stivnet. Hun våget ikke å se på ham, for da ville han se tårene.

– Det angår deg overhodet ikke, sa hun lavt.

– Selvsagt ikke, min kjære. Du angår ikke meg lenger. Gudskjelov for det. Du behøver forresten ikke å engste deg. Jeg skal ikke avsløre det snuskete forholdet vårt for noen. Vi må sørge for at ditt rykte forblir plettfritt, ikke sant?

Hun rev døren opp og skyndte seg ut og lukket døren med et smell.

Lorden ble stående igjen med bøyd hode.

Han hadde tenkt å oppføre seg iskaldt og rolig under denne samtalen. Så hvorfor i helvete hadde han oppført seg slik? Forferdelsen hennes da han beskyldte henne for svik. Usikkerheten i stemmen hennes. De stivnede trekkene da hun forsøkte å la være å gråte. Ordene hans hadde gjort inntrykk på henne. Tilnærmelsene hans på kroppen hennes. Han lukket øynene og tenkte på lukten av håret hennes, smaken av leppene hennes da de reagerte på hans. Men kvinner var jo så dyktige skuespillere når alt kom til alt.

Men betydde det noe? Alt det der tilhørte fortiden. Hun hadde fått det som hun ønsket. Hun hadde produsert en arving, selv om han var veldig ung ennå. Nå kunne han dra tilbake til Amerika og glemme hele situasjonen her, med mindre det skulle skje noe uforutsett.

Og den korte tiden han skulle oppholde seg på Burford Hall, skulle han behandle henne med en gentlemans høflighet og respekt. Koste hva det koste ville!

